
[bookmark: TextBodyBegin]Eiropas Parlaments,
–	ņemot vērā pieprasījumu atcelt Nikos Pappas imunitāti, kas saņemts ar Grieķijas Republikas Augstākās tiesas Ģenerālprokuratūras 2025. gada 10. septembra vēstuli, ar kuru nosūtīts Atēnu Pirmās instances tiesas prokurora pieprasījums saistībā ar pret Nikos Pappas ierosināto kriminālprocesu, un par ko paziņots Parlamentā 2025. gada 6. oktobrī,
–	pēc Nikos Pappas uzklausīšanas 2026. gada 28. janvārī saskaņā ar Reglamenta 9. panta 6. punktu,
–	ņemot vērā Protokola Nr. 7 par privilēģijām un imunitāti Eiropas Savienībā 8. un 9. pantu, kā arī 1976. gada 20. septembra Akta par Eiropas Parlamenta deputātu ievēlēšanu tiešās vispārējās vēlēšanās 6. panta 2. punktu,
–	ņemot vērā Eiropas Savienības Tiesas 2008. gada 21. oktobra, 2010. gada 19. marta, 2011. gada 6. septembra, 2013. gada 17. janvāra un 2019. gada 19. decembra spriedumu[footnoteRef:1], [1:  	Tiesas 2008. gada 21. oktobra spriedumi, Marra/De Gregorio un Clemente, C-200/07 un C-201/07, ECLI:EU:C:2008:579; Vispārējās Tiesas 2010. gada 19. marta spriedums, Gollnisch/Parlaments, T-42/06, ECLI:EU:T:2010:102; Tiesas 2011. gada 6. septembra spriedums, Patriciello, C-163/10, ECLI: EU:C:2011:543; Vispārējās Tiesas 2013. gada 17. janvāra spriedumi, Gollnisch/Parlaments, T-346/11 un T-347/11, ECLI:EU:T:2013:23; Tiesas 2019. gada 19. decembra spriedums, Junqueras Vies, C-502/19, ECLI:EU:C:2019:1115.] 

–	ņemot vērā Reglamenta 5. panta 2. punktu, 6. panta 1. punktu un 9. pantu,
–	ņemot vērā Juridiskās komitejas ziņojumu (A10-0077/2026),
A.	tā kā ar 2025. gada 10. septembra vēstuli Grieķijas Republikas Augstākās tiesas Ģenerālprokuratūra ir nosūtījusi Atēnu Pirmās instances tiesas prokurora pieprasījumu atcelt Grieķijas Republikā ievēlētā Eiropas Parlamenta deputāta Nikos Pappas imunitāti saistībā ar iespējamām neslavas celšanas un goda aizskaršanas darbībām, kas ir noziedzīgi nodarījumi saskaņā ar Grieķijas Kriminālkodeksa 361. panta 1. punktu un 363. pantu — noziedzīgas darbības, kas uzskatāmas par vidēji smagu noziegumu;
B.	tā kā no pieprasījuma izriet, ka apsūdzībā ir norādīts, ka intervijā tiešsaistes raidījumam Nikos Pappas, iespējams, trešo personu klātbūtnē izteica nepatiesus un apmelojošus apgalvojumus par žurnālistu, tīši aizskarot viņa godu; tā kā pastāv aizdomas, ka Nikos Pappas šos nodarījumus ir izdarījis Atēnās 2024. gada 20. martā;
C.	tā kā 2024. gada jūnija Eiropas vēlēšanās Nikos Pappas tika ievēlēts Eiropas Parlamentā un tā kā iespējamā noziedzīgā nodarījuma izdarīšanas laikā viņš nebija Eiropas Parlamenta deputāts; tā kā pret viņu izvirzītā apsūdzība ir datēta ar 2024. gada 10. jūniju;
D.	tā kā inkriminētais nodarījums un no tā izrietošais pieprasījums atcelt Nikos Pappas imunitāti nav saistīti nedz ar viedokli, kuru viņš būtu paudis, nedz ar balsojumu, kuru viņš būtu veicis, pildot savus pienākumus Protokola Nr. 7 par privilēģijām un imunitāti Eiropas Savienībā 8. panta nozīmē;
E.	tā kā saskaņā ar Protokola Nr. 7 par privilēģijām un imunitāti Eiropas Savienībā 9. panta pirmās daļas a) punktu Eiropas Parlamenta locekļiem savā valstī ir imunitāte, ko piešķir attiecīgās dalībvalsts parlamenta locekļiem;
F.	tā kā saskaņā ar Grieķijas Republikas Konstitūcijas 62. pantu nevienu deputātu viņa pilnvaru laikā nevar saukt pie kriminālatbildības, arestēt, apcietināt vai pakļaut citiem pasākumiem, kas ir saistīti ar brīvības atņemšanu, bez Deputātu palātas atļaujas;
G.	tā kā Protokola Nr. 7 par imunitāti un privilēģijām Eiropas Savienībā paredzētās imunitātes mērķis ir aizsargāt Parlamentu un tā deputātus pret juridiskiem procesiem, kas tiek ierosināti par darbībām, kuras ir veiktas, pildot parlamentāros pienākumus, un kuras atrauti no minētajiem pienākumiem skatīt nevar;
H.	tā kā saskaņā ar Parlamenta Reglamenta 5. panta 2. punktu deputāta imunitāte nav deputāta personīgā privilēģija, bet gan visa Parlamenta un tā deputātu neatkarības garantija;
I.	tā kā šajā lietā Parlaments nav guvis pierādījumus par fumus persecutionis, t.i., ziņas par faktiem, ka attiecīgā kriminālprocesa ierosināšanas īstenais mērķis varētu būt kaitēt konkrētā deputāta politiskajai darbībai Eiropas Parlamenta deputāta statusā;
J.	tā kā, no vienas puses, Parlaments nevar tikt pielīdzināts tiesai un, no otras puses, deputāts imunitātes atcelšanas procedūras kontekstā nevar tikt uzskatīts par apsūdzēto[footnoteRef:2], [2:  	Vispārējās tiesas 2019. gada 30. aprīļa spriedums, Briois/Parlaments, T-214/18, ECLI:EU:T:2019:266, 91. punkts.] 

1.	nolemj atcelt Nikos Pappas imunitāti;
2.	uzdod priekšsēdētājai šo lēmumu un atbildīgās komitejas ziņojumu nekavējoties nosūtīt Grieķijas Republikas kompetentajai iestādei un Nikos Pappas.

